જવાબી બૅટિંગમાં ઊતરેલી સૌરાષ્ટ્ર લેઉવા પટેલ માટે ૮૫નો ટાર્ગેટ મોટો નહોતો, પરંતુ કચ્છી લોહાણાની ધરખમ બોલિંગ સામે આ ટાર્ગેટ સર કરવો અઘરો હતો. બૅટ્સમેનોના પગ હલાવી દેતા કચ્છી લોહાણાના જય સચદેએ પહેલી ઓવરના પહેલા અને ત્રીજા બૉલમાં અનુક્રમે ઓપનર જનક સુતરિયા અને વન-ડાઉન આવેલા રવિ ધામેલિયાના દાંડિયા ડૂલ કરી દઈ સૌરાષ્ટ્ર લેઉવા પટેલની ટીમમાં સન્નાટો ફેલાવી દીધો હતો. ઝીરો રનમાં બે વિકેટોના પતનથી કોમામાં સરી પડેલી સૌરાષ્ટ્ર લેઉવા પટેલ ટીમને ઉગારવા મજબૂત પાર્ટરનશિપની જરૂર હતી ત્યારે સ્ટાર બૅટ્સમૅન હિતેશ ભાયાણી (૨૪) અને ધર્મેશ પટેલ (૧૭)ની જોડીએ એ કામ કરી બતાવ્યું હતું, પરંતુ પાંચમી ઓવરમાં ૩૯ના સ્કોર પર સૌરાષ્ટ્ર લેઉવા પટેલના સ્ટાર ઑલરાઉન્ડર હિતેશ ભાયાણીની વિકેટ ગુમાવવા ઉપરાંત ૧૯ રન માઇનસનો બેવડો ફટકો પડ્યો હતો. ૭ ઓવરના અંતે ૬૭નો સ્કોર હતો ત્યારે જીત માટે ૧૮ બૉલમાં ૧૮ રનની જરૂર હતી ત્યારે મૅચ રસપ્રદ બની ગઈ હતી. જોકે ફટકાબાજી કરીને જીતની નજીક લઈ જનારી શૈલેશ માણિયા (૧૮) અને પંકજ ધામેલિયા (૨૦)ની જોડી પિચ પર મોજૂદ હતી અને ૮મી ઓવરના અંત સુધીમાં આ જોડીએ કુલ ૨૦ રન ફટકારીને સૌરાષ્ટ્ર લેઉવા પટેલને શાનદાર જીત અપાવીને ક્વૉર્ટર ફાઇનલમાં એન્ટ્રી અપાવી દીધી હતી. કચ્છી લોહાણા ટીમના મિડલ-ઑર્ડરની નિષ્ફળતા તથા પ્રથમ લીગ મૅચમાં જોરદાર પર્ફોમન્સ કરીને મૅન ઑફ મૅચ બનનાર જિજ્ઞેશ કતીરાએ ગઈ કાલે બે ઓવરમાં આપેલા ૪૦ રન તેમની હાર માટે જવાબદાર હતા.